প্রথম ভারত-পাক ম্যাচের অভিজ্ঞতা খোলসা করলেন কোহলি

ওয়েব ডেস্ক: আইপিএলের (IPL 2025) আরও একটা মরসুমে অরেঞ্জ ক্যাপের (Orange Cap) দৌড়ে আছেন বিরাট কোহলি (Virat Kohli)। ৬ মে সকাল পর্যন্ত ১১ ম্যাচে ৫০৫ রান করে তিনিই সবার আগে। অবিশ্বাস্য ৬৩.১২ গড়ে রান করে চলেছেন তিনি। আইপিএলের মাঝেই এক অন্য অভিজ্ঞতা শেয়ার করলেন কোহলি। সেই অভিজ্ঞতা হল তাঁর প্রথম ভারত-পাকিস্তান (India vs Pakistan) দ্বৈরথের। ভারতের তারকা ব্যাটার জানিয়েছেন, ওই ম্যাচে ব্যাট করার সময় তাঁর হৃদস্পন্দন চলেছিল তীব্র গতিতে।

এক সাক্ষাৎকারে কোহলি বলেন, “২০০৯ সালের চ্যাম্পিয়ন্স ট্রফিতে (Champions Trophy), যুবি পা-র (যুবরাজ সিং) আঙুলে চিঁড় বা ওই জাতীয় কিছু হয়েছিল, তাই আমার ডাক পড়েছিল। আমাকে তখন সবসময় আমার পাসপোর্ট আর স্যুটকেস তৈরি রাখতে বলা হত। আমি সবসময় স্ট্যান্ড বাই মোডে থাকতাম তাই আমাকে ডাকা হয়। আমি বেঙ্গালুরুতে ছিলাম আমাকে ওরা সত্বর বিমানে উঠতে বলে। ওখানে পৌঁছনোর পর তিনদিনের মধ্যেই পাকিস্তানের বিরুদ্ধে খেলি। ওটাই আমার প্রথম ভারত-পাকিস্তান ম্যাচ।”

আরও পড়ুন: সাদা বলের বাদশা ভারতই, লালে আরও নীচে নামলেন রোহিতরা

কোহলি আরও বলেন, “আমার মনে হয় আমি ১৬ রান মতো করেছিলাম তারপর সেঞ্চুরিয়নে শাহিদ আফ্রিদিকে সোজা ছয় মারতে যাই এবং লং অফে ক্যাচ আউট হয়ে যাই। ম্যাচটা আমরা হেরে গিয়েছিলাম। ওটা ম্যাচের খুব গুরুত্বপূর্ণ সময় ছিল এবং পুরো ইনিংস জুড়ে কী জোরে হৃদস্পন্দন হচ্ছিল। শেষ চারদিনে কী হল তা বুঝে উঠতে পারছিলাম না। মনে আছে, ম্যাচটা হেরে গিয়েছিলাম, খুব বড় হার ছিল। ভোর অবধি সিলিং ফ্যানের দিকে তাকিয়ে শুয়ে ছিলাম, মনে হয়েছিল, এটাই শেষ, আর সুযোগ পাব না।”